CELEX: C2006/190/55
Language: sk
Date: 2006-08-12 00:00:00
Title: Vec T-176/06: Žaloba podaná 30. júna 2006 – Sviluppo Italia Basilicata/Komisia

12.8.2006   
            
            
               SK
            
            
               Úradný vestník Európskej únie
            
            
               C 190/30
            
         Žaloba podaná 30. júna 2006 – Sviluppo Italia Basilicata/Komisia
   (Vec T-176/06)
   (2006/C 190/55)
   Jazyk konania: taliančina
   Účastníci konania
   
      Žalobca: Sviluppo Italia Basilicata S.p.A. (Potenza, Italia) (v zastúpení: Francesco Sciaudone, Avvocato)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť rozhodnutie Komisie K(2006)1706 z 20. apríla 2006,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Napadnutým rozhodnutím sa vykonala podstatná finančná oprava podpory Európskeho fondu pre regionálny rozvoj (FEDER) vo výške 5 600 000 eur poskytnutej v prospech celkovej dotácie BIC Basilicata na účely realizácie opatrení na podporu malých a stredných podnikov v regióne Basilicata v kontexte rámca Spoločenstva na podporu regiónov „Cieľ 1“ v Taliansku. Osobitne, opatrenia celkovej dotácie upravovalo zriadenie rizikových kapitálových fondov na pridelenie finančných podpôr vo forme účasti na základnom imaní, účastníckych pôžičiek, pôžičiek pre zameniteľné cenné papiere v prospech podnikov nachádzajúcich sa v Basilicate alebo plánujúcich usadiť sa tam.
   Na podporu svojich nárokov, žalobca uvádza:
   
               —
            
            
               úplnú neexistenciu právnych a skutkových podmienok, na základe ktorých by mohlo byť prijaté napadnuté rozhodnutie, keďže žalovaná tvrdí, že v danom prípade nenastali žiadne pozitívne účinky podpôr fondov, keďže menej ako 3 % dotácií z fondov boli použité na záväzky účasti v podnikoch (podmienka užitočnosti). Vo vzťahu k tomu žalobca tvrdí, že táto podmienka nebola stanovená v schéme vzťahujúcej sa na tento konkrétny prípad, uvedenej v rozhodnutí o poskytnutí príspevku, a ani vo všeobecnej schéme týkajúcej sa štrukturálnych fondov. Komisia preto nemohla oprávnene dospieť k záveru, že došlo k nezrovnalostiam v zmysle článku 24 nariadenia č. 4253/88, uplatniac podmienku užitočnosti,
            
         
               —
            
            
               porušenie rozhodnutia 97/322/ES z dôvodu nezohľadnenia a chybného výkladu odseku C listu 19. V tomto bode žalobca tvrdí, že žalovaná nezohľadnila vo svojom rozhodnutí na jednej strane rozdiel medzi pojmami „záväzok“ a „výdavky“ a na druhej strane ustanovenia listu týkajúce sa doby trvania fondu, ako aj ustanovenia samotného zámeru celkovej dotácie, ktoré boli súčasťou rozhodnutia schvaľujúceho podporu a ktoré stanovovali primeranú dobu podpory na 10 rokov,
            
         
               —
            
            
               nedodržanie konania stanoveného dohodou, článkom 25 nariadenia č. 4253/88 a článkom 26 nariadenia č. 2082/93 z dôvodu nezrovnalostí.
            
         Na záver svojej žaloby žalobca poukazuje na porušenie zásady legitímnej dôvery, zásady právnej istoty, zásady proporcionality a povinnosti odôvodnenia.